ສານ​ສູງ​ສຸດ​ຂອງ​ໄທ ​ຈະດຳ​ເນີນ​ການ​​ຟ້ອງຮ້ອງ ​ທາງ​ອາຍາ ຕໍ່​ອະດີດນາຍົກ ຍິ່ງລັກ
ຄະນະ​ຜູ້​ພິພາກສາ ​ໄດ້​ລົງຄວາມເຫັນໃນ​ວັນ​ພະຫັດ​ມື້​ນີ້ວ່າ ຄະດີນີ້ ຕົກຢູ່ພາຍ​ໃຕ້ອຳນາດການ​ຕັດສິນ​ຂອງ​ສານ. ຖ້າ​ພົບ​ວ່າ​ຜິດ ທ່ານ​ນາງ ຍິ່ງລັກ ອາດ​ຖືກ​ຈຳ​ຄຸກດົນເຖິງ 10 ປີ.
ສານສູງສຸດຂອງໄທ ໄດ້ຕັດສິນວ່າ ຈະດຳເນີນການຟ້ອງຮ້ອງທາງ ອາຍາ ຕໍ່ອະດີດ ນາຍົກລັດຖະມົນຕີ ທ່ານນາງ ຍິ່ງລັກ ຊີນນະວັດ ກ່ຽວກັບການພົວພັນ ໃນໂຄງການຈຳນຳເຂົ້າ ທີ່ບໍລິຫານງານຢ່າງ ຜິດພາດ ຊຶ່ງເຮັດໃຫ້ປະເທດເສຍຫາຍ ຫຼາຍຕື້ດອນລາ ຄະນະຜູ້ພິພາກສາ ໄດ້ລົງຄວາມເຫັນໃນວັນພະຫັດມື້ນີ້ວ່າ ຄະດີນີ້ ຕົກຢູ່ພາຍໃຕ້ອຳນາດການຕັດສິນຂອງສານ ການພິຈາລະນາ ຄະດີຄັ້ງທຳອິດ ຈະມີຂຶ້ນໃນວັນທີ 19 ພຶດສະພາ ອີງຕາມຄຳຖະ ແຫລງຂອງສານ ຖ້າພົບວ່າຜິດ ທ່ານນາງ ຍິ່ງລັກ ອາດຖືກຈຳຄຸກ ດົນເຖິງ 10 ປີ ບັນດາໄອຍາການ ໄດ້ຟ້ອງທ່ານນາງ ຍິ່ງລັກ ໃນເດືອນກຸມພາຜ່ານມາໃນຖານລະເລີຍ ຕໍ່ໜ້າທີ່ສຳຫລັບການດູແລໂຄງການດັ່ງກ່າວ ຊຶ່ງໄດ້ຈ່າຍເງິນຄ່າເຂົ້າຂອງພວກກະເສດ ຕະກອນ ໃນລາຄາເກີນກວ່າທ້ອງຕະຫລາດ ບັນດາຝ່າຍຄ້ານຂອງທ່ານນາງ ກ່າວວ່າ ໂຄງການດັ່ງກ່າວນັ້ນ ແມ່ນເປັນການກະທຳເພື່ອເອົາອົກເອົາໃຈພວກກະເສດຕະກອນ ເພື່ອຈະໄດ້ຮັບການສະໜັບສະໜູນທາງການເມືອງ ທ່ານນາງ ຍິ່ງລັກ ໄດ້ຖືກຂັບໄລ່ອອກຈາກຕຳແໜ່ງໂດຍຄຳສັ່ງຂອງສານ ເມື່ອເດື່ອນ ພຶດສະພາ 2014 ພຽງບໍ່ເທົ່າໃດມື້ ກ່ອນທີ່ທະຫານຈະຢຶດເອົາອຳນາດ ສະພາທີ່ຖືກແຕ່ງ ຕັ້ງຂຶ້ນໂດຍທະຫານ ກໍໄດ້ທຳການຟ້ອງຮ້ອງທ່ານນາງ ກ່ຽວກັບການກະທຳຢ້ອນຫຼັງ ແລະ ໄດ້ຫ້າມທ່ານນາງບໍ່ໃຫ້ຫຼິ້ນການເມືອງເປັນເວລາ 5 ປີ ອະດີດນາຍົກລັດຖະມົນຍິ່ງລັກ ກ່າວອ້າງວ່າ ການດຳເນີນຄະດີຕໍ່ທ່ານນາງ ແມ່ນມີຈຸດປະສົງ ທາງການເມືອງ ແລະຢືນຢັດວ່າ ໂຄງການຈຳນຳເຂົ້ານັ້ນ ໄດ້ເກີດຜົນດີ ຕໍ່ກະເສດຕະກອນໄທ